Endla tänav

Endla tänav on tänav Tallinnas Kesklinna ja Kristiine linnaosas.

Endla tänava algus kuni Lõkke tänavani on Kassisaba ja Tõnismäe asumi piiriks ja sealt edasi kuni raudteeni Kassisaba ja Uus-Maailma asumi piiriks.

Endla tänav viib Tõnismäelt hipodroomi ja Seevaldi juurde. See on elava liiklusega tänav, mis kuulub Tallinna põhiliste liiklussoonte hulka. Seda mööda pääseb kesklinnast Mustamäele ja Õismäele ning linnast välja Keila, Paldiski ja Tabasalu–Rannamõisa suunal.

Endla tänav algab Toompuiesteelt Kaarli puiestee pikendusena. See ristub Koidu tänava, Suur-Ameerika tänava, Villardi tänava, Luise tänava (paremalt), Tehnika tänava, Madara tänava (paremalt), Tulika tänava, Sõpruse puiestee (vasakult), Kibuvitsa tänava (paremalt), Kannikese tänava (paremalt), Mooni tänava, Koskla tänava (vasakult), Lille tänava (paremalt), Mehaanika põigu (vasakult), Keemia tänava (vasakult), Vaarika tänava (paremalt) ja Metalli tänavaga (vasakult). Tänav lõpeb Paldiski maantee ja Mustamäe tee ristmikul. Suurima numbriga maja on Mineraali tänava ääres asuv Endla 94. Tänav on 1950 meetrit pikk, kulgeb algusest Tulika tänavani edelasse, edasi läände.

Vahetult pärast Tehnika tänavat läheb Endla tänav raudtee alt läbi. Endla viadukt on ainus viadukt kogu tänaval.

Mööda Endla tänavat sõidab otsast otsani buss number 42, kuigi linnast väljuval suunal jääb Koidu ja Tehnika tänava vaheline lõik vahele. Veel kulgevad tänavat mööda trolliliin number 3. Trolliliin 4 kulgeb Endla tänavat mööda trolliliini linnast väljuval suunal, aga kesklinna suunal sõidab sellest risti üle. Bussiliini 72 ületab Endla tänava mõlemad suunad. Trolliliin 5 läbib tänava alguspunkti, 43 lõpp-punkti ja 1 nii algus- kui ka lõpp-punkti, kuid need liinid ei kulge Endla tänavat mööda.

Ajalugu 

Varem oli tänava nimi Wittenhofi Endla ja Mustamäe tee nurgal asunud Wittenhofi suvemõisa järgi, mille omanik oli Tallinna bürgermeister Jürgen Witte (1684–1755). Endla tänav Tallinnas on kandnud ajalooliselt nimetusi - Vittimõisa tänav, Vitti-mõisa  tänav, Vitimõisa tänav; saksa keeles Kleine Wittenhofsche Straße, Wittenhofsche Straße, Wittenhofstraße; vene keeles Малая Виттенгофская ул., Виттенгофская ул. Paldiski ehk Haapsalu maantee kohta kasutati ka nimetust Wittenhofstraße ja Große Wittenhofsche Straße Millal tänav tekkis, pole täpselt teada. Endla tänav kannab oma praegust nime 17. jaanuarist 1923.

Endla tänava alguse kahekorruselised puumajad (väljaarvatud 1878. aastal ehitatud majad Endla 11 kinnistul) pärinesid 1890. aastate esimesest poolest. 

Endla tänava paaritute numbritega kortermajad 1 kuni 15 natsionaliseeriti nende omanikelt, 1940. aasta lõpus. Nõukogude lennuväe õhurünnaku tagajärjel 9./10. märtsil 1944 sai Endla tänav väga rängalt kannatada ja selle ääres hävines täielikult 32 maja. Endla tänava alguse puumajad paaritute numbritega 1-11 säilisid, Endla 13-31 majad aga hävinesid täielikult. Endla tänav 1 ja 3 puumajad lammutati 1968. aasta lõpul ja Endla tn 5, 7 ja 9 majad 1980. aastate algul seoses Eesti Rahvusraamatukogu ehitamisega 1984–1992. Majas Endla 9 elas tuntud arhitekt Alar Kotli.

Hoonestus 
Endla tänav (Wittenhofstraße 2) 2 asus 20. sajandi alguses saksa õppekeelega Nikolaischule
Endla tänav 4, büroohoone, kus asuvad Töötukassa Tallinna ja Harjumaa osakond. Algne Tallinna Kalatööstuslikku Merekooli kuuekorruseline ühiselamu ja õppehoone
Endla tänav 6, 1957. aastal ehitatud neljakorruseline korterelamu
Endla tänav 8, 1958. aastaks ehitatud algne, Dmitri Brunsi ja Ester Liibergi projekteeritud Ehitajate Klubi hoone. Sotsiaalkindlustusameti Tallinna klienditeenindus. Endine Maksu- ja Tolliameti Põhja maksukeskuse teenindusbüroo hoone. A
Endla tänav 10a, büroohoone. kus asub Tarbijakaitse ja Tehnilise Järelevalve Amet. Endine Tallinna Prokuratuuri hoone.
Endla tänav 13 // Lõkke tänav 1 neljakorruseline kivimaja ehitati 1956. ja 1957. aastal ja kuulus alguses EKP Keskkomitee asjade valitsusele. 1958. aastal anti maja üle Tallinna Elamute valitsusele, 1995. aastast oli Endla 13 maja Kodakondsus- ja Migratsiooniameti ja Politsei- ja Piirivalveameti kodakondsus- ja migratsiooniosakonna kasutuses.
Endla tänav 15, endine Eesti NSV Statistika Keskvalitsuse ja Statistikaameti hoone
Endla tänav 16, Endla Ärimaja
Endla tänav 17, 1953. aastal ehitatud neljakorruseline korterelamu, kus asub ka Tallinna Muumipere Lastesõim
Endla tänav 19, 1934. aastal Eugen Sachariase projekti järgi valminud eramu, endise aadressiga Varblase tänav 6
Endla tänav 21, Tallinna Endla Lasteaed
Endla tänav 23, Kreutzwald Hotel Tallinna hoone. Hoones tegutses Eesti NSV ajal Tallinna I Toidukaubastu kauplus "Endla"
Endla viadukt
Endla tänav 43, Statoil tankla
Endla tänav 45, Kristiine keskus
Endla tänav 52, Statoil tankla
Endla tänav 53, Grossi Toidukaubad kauplus (algne Lilleküla kauplus)
Endla tänav 61, endine Cederhilmi suvemõisa peahoone
Endla tänav 77, endine Wittenhofi suvemõisa peahoone
Endla tänav 88, 1958. aastal ehitatud neljakorruseline tüüpprojekt 1-432 korterelamu (hruštšovka)
Endla tänav 90, 92, 94, 1959. aastal ehitatud neljakorruseline tüüpprojekt 1-432 korterelamu

Galerii

Viited

Välislingid 

Endla tänav, Tallinna Linnaarhiiv, 17. mai 2017

Kesklinna linnaosa tänavad
Kristiine linnaosa tänavad